CELEX: 32020D1804
Language: bg
Date: 2020-11-27 00:00:00
Title: Решение (ЕС) 2020/1804 на Комисията от 27 ноември 2020 година за установяване на критерии за присъждане на екомаркировката на ЕС на електронни екрани (нотифицирано под номер С(2020) 8156) (текст от значение за ЕИП)

1.12.2020   
               
               
                  BG
               
               
                  Официален вестник на Европейския съюз
               
               
                  L 402/73
               
            
         РЕШЕНИЕ (ЕС) 2020/1804 НА КОМИСИЯТА
         от 27 ноември 2020 година
         за установяване на критерии за присъждане на екомаркировката на ЕС на електронни екрани
         
            
               (нотифицирано под номер С(2020) 8156)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 2 от него,
         след консултация със Съвета по екомаркировка на Европейския съюз,
         като има предвид, че:
         
                     (1)
                  
                  
                     Съгласно Регламент (ЕО) № 66/2010 екомаркировката на ЕС може да се присъжда на продукти, които имат намалено въздействие върху околната среда през целия си жизнен цикъл.
                  
               
                     (2)
                  
                  
                     Регламент (ЕО) № 66/2010 предвижда да се установят специфични критерии за екомаркировката на ЕС по групи продукти.
                  
               
                     (3)
                  
                  
                     С Решение 2009/300/ЕО на Комисията (2) бяха установени критериите и свързаните с тях изисквания за оценка и проверка за групата продукти „телевизори“. Срокът на валидност на тези критерии и изисквания беше удължен до 31 декември 2020 г. с Решение (ЕС) 2019/1134 на Комисията (3).
                  
               
                     (4)
                  
                  
                     За да се отразят по-добре най-добрите практики на пазара за тази група продукти и да се вземат предвид въведените междувременно иновации, е уместно да се установи нов набор от критерии за „телевизори“.
                  
               
                     (5)
                  
                  
                     В доклада от проверката за пригодност на екомаркировката на ЕС (4) от 30 юни 2017 г., с който се извършва преглед на прилагането на Регламент (ЕО) № 66/2010, се прави заключението, че е необходимо да бъде разработен по-стратегически подход към екомаркировката на ЕС, включващ също групирането на тясно свързани групи продукти, ако е целесъобразно.
                  
               
                     (6)
                  
                  
                     Съгласно посочените заключения и след консултация със Съвета по екомаркировка на ЕС е уместно да се преразгледат критериите за групата продукти „телевизори“, включително да се разшири нейният обхват така, че да бъдат обхванати външните монитори за компютри и информационните табла, които са в обхвата Регламент (EС) 2019/2021 на Комисията (5) и Делегиран регламент (EС) 2019/2013 на Комисията (6). За да се отрази това разширяване на обхвата, е целесъобразно също да се промени наименованието на групата продукти на „електронни екрани“.
                  
               
                     (7)
                  
                  
                     В новия план за действие за кръгова икономика за по-чиста и по-конкурентоспособна Европа (7), приет на 11 март 2020 г., се посочва, че изискванията относно дълготрайността, рециклирането и продуктите от рециклирането ще бъдат включвани по-систематично в критериите за екомаркировка на ЕС.
                  
               
                     (8)
                  
                  
                     Целта на актуализираните критерии за електронни екрани е по-специално да се насърчават продукти, които са енергийноефективни, подлежат на поправка и лесно разглобяване (за да се улесни извличането на ресурси чрез рециклиране в края на експлоатационния им срок), имат минимално рециклирано съдържание и могат да съдържат само ограничено количество опасни вещества.
                  
               
                     (9)
                  
                  
                     Новите критерии и съответните изисквания за оценка и проверка за посочената група продукти следва да останат валидни до 31 декември 2028 г., като се отчита иновационният цикъл за тази група продукти.
                  
               
                     (10)
                  
                  
                     От съображения за правна сигурност Решение 2009/300/ЕО следва да бъде отменено.
                  
               
                     (11)
                  
                  
                     Следва да бъде разрешен преходен период за производителите, на чиито продукти е бил присъден знакът за екомаркировка на ЕС за телевизори въз основа на критериите от Решение 2009/300/ЕО, така че те да имат достатъчно време да ги приведат в съответствие с новите критерии и изисквания. За ограничен период след приемането на настоящото решение на производителите следва също така да бъде разрешено да подават заявления, съставени или на основата на установените в Решение 2009/300/ЕО критерии, или на новите критерии, установени в настоящото решение. Лицензите за екомаркировка на ЕС, присъдени в съответствие с критериите от старото решение, следва да могат да се използват в продължение на 12 месеца след датата на приемане на настоящото решение.
                  
               
                     (12)
                  
                  
                     Мерките, предвидени в настоящото решение, са в съответствие със становището на комитета, създаден съгласно член 16 от Регламент (ЕО) № 66/2010,
                  
               ПРИЕ НАСТОЯЩОТО РЕШЕНИЕ:
         
            Член 1
            Групата продукти „електронни екрани“ включва телевизори, монитори и цифрови информационни табла.
         
         
            Член 2
            За целите на настоящото решение се прилагат следните определения:
            
                        1)
                     
                     
                        „електронен екран“ означава съчетанието от екранен дисплей и съответна електроника, чиято основна функция е да показва визуална информация, постъпваща от жично или безжично свързани източници;
                     
                  
                        2)
                     
                     
                        „цифрово информационно табло“ означава електронен екран, който е проектиран предимно да бъде гледан от множество хора при условия, различни от използването в настолен режим. Неговата спецификация трябва да включва всички долупосочени характеристики:
                        
                                    а)
                                 
                                 
                                    индивидуален идентификатор, позволяващ адресирането на конкретен екранен дисплей;
                                 
                              
                                    б)
                                 
                                 
                                    функция, която блокира неразрешен достъп до настройките на екрана и показваното изображение;
                                 
                              
                                    в)
                                 
                                 
                                    мрежова връзка (включваща жичен или безжичен интерфейс) за управление, следене или приемане на подлежащата на визуализиране информация от отдалечени източници в едноадресен режим (само за един получател) или многоадресен режим (за няколко получатели), но не и в режим на масово разпръскване (до всички получатели);
                                 
                              
                                    г)
                                 
                                 
                                    проектиран за окачване, монтиране или закрепване към физическа конструкция за гледане от множество хора;
                                 
                              
                                    д)
                                 
                                 
                                    не включва избирач на каналите (тунер) за визуализиране на сигнали от телевизионно разпръскване;
                                 
                              
                  
                        3)
                     
                     
                        „монитор“, или „компютърен монитор“ означава електронен екран, предназначен за наблюдение отблизо от едно лице, като например при настолно ползване;
                     
                  
                        4)
                     
                     
                        „телевизор“ означава електронен екран, проектиран главно за визуализиране и приемане на аудио-визуални сигнали, който се състои от електронен дисплей и един или повече избирачи на канали/приемници;
                     
                  
                        5)
                     
                     
                        „избирач на канали/приемник“ означава електронна схема, която открива излъчван телевизионен сигнал, напр. наземен цифров или спътников сигнал, но не и предавания в интернет в едноадресен режим (само за един получател), и улеснява избора на телевизионен канал от група мрежови канали.
                     
                  
         
            Член 3
            За да бъде присъдена екомаркировката на ЕС на продукт съгласно Регламент (ЕО) № 66/2010 за групата продукти „електронни екрани“, той трябва да отговаря на определението за тази група продукти, посочено в член 1 от настоящото решение, и да съответства на критериите и на съответните изисквания за оценка и проверка, определени в приложението към настоящото решение.
         
         
            Член 4
            Критериите за екомаркировката на ЕС за групата продукти „електронни екрани“ и свързаните с тях изисквания за оценка и проверка са валидни до 31 декември 2028 г.
         
         
            Член 5
            Кодът на групата продукти „електронни екрани“, определен за административни цели, е „022“.
         
         
            Член 6
            Решение 2009/300/ЕО се отменя.
         
         
            Член 7
            
               1.   Независимо от член 6 подадените преди датата на приемане на настоящото решение заявления за присъждане на екомаркировката на ЕС на продукти, попадащи в групата продукти „телевизори“, определена в Решение 2009/300/ЕО, се оценяват в съответствие с условията, определени в Решение 2009/300/ЕО.
            
            
               2.   Заявленията за присъждане на знак за екомаркировка на ЕС на продукти от групата продукти „телевизори“, подадени в срок от два месеца след датата на приемане на настоящото решение (включително на самата дата на приемане), могат да се основават или на критериите, определени в настоящото решение, или на тези, определени в Решение 2009/300/ЕО. Тези заявления се оценяват в съответствие с критериите, на които се основават.
            
            
               3.   Лицензите за екомаркировка на ЕС, присъдени въз основа на заявление, оценено съгласно критериите в Решение 2009/300/ЕО, могат да се използват в продължение на 12 месеца след датата на приемане на настоящото решение.
            
         
         
            Член 8
            Адресати на настоящото решение са държавите членки.
         
         
            Съставено в Брюксел на 27 ноември 2020 година.
            
               
                  За Комисията
               
               Virginijus SINKEVIČIUS
               
                  Член на Комисията
               
            
         
         
            (1)  Регламент (ЕО) 66/2010 на Европейския парламент и на Съвета от 25 ноември 2009 г. относно екомаркировката на ЕС (ОВ L 27, 30.1.2010 г., стр. 1).
         
            (2)  Решение 2009/300/ЕО на Комисията от 12 март 2009 г. за установяване на ревизирани екологични критерии за присъждане на знака за екомаркировка на Общността на телевизори (ОВ L 82, 28.3.2009 г., стр. 3).
         
            (3)  Решение (ЕС) 2019/1134 на Комисията от 1 юли 2019 г. за изменение на Решение 2009/300/ЕО и Решение (ЕС) 2015/2099 по отношение на срока на валидност на екологичните критерии за присъждането на екомаркировката на ЕС за някои изделия, както и на свързаните изисквания за оценка и проверка (ОВ L 179, 3.7.2019 г., стр. 25).
         
            (4)  Доклад на Комисията до Европейския парламент и Съвета за прегледа на прилагането на Регламент (ЕО) № 1221/2009 на Европейския парламент и на Съвета от 25 ноември 2009 г. относно доброволното участие на организации в Схемата на Общността за управление по околна среда и одит (EMAS) и на Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (COM(2017) 355).
         
            (5)  Регламент (ЕС) 2019/2021 на Комисията от 1 октомври 2019 г. за определяне на изисквания за екопроектиране за електронни екрани съгласно Директива 2009/125/ЕО на Европейския парламент и на Съвета, за изменение на Регламент (ЕО) № 1275/2008 на Комисията и за отмяна на Регламент (ЕО) № 642/2009 на Комисията (ОВ L 315, 5.12.2019 г., стр. 241).
         
            (6)  Делегиран регламент (ЕС) 2019/2013 на Комисията от 11 март 2019 г. за допълнение на Регламент (ЕС) 2017/1369 на Европейския парламент и на Съвета по отношение на енергийното етикетиране на електронни екрани и за отмяна на Делегиран регламент (ЕС) № 1062/2010 на Комисията, (ОВ L 315, 5.12.2019 г., стр. 1).
         
            (7)  Съобщение на Комисията до Европейския парламент, Съвета, Европейския икономически и социален комитет и Комитета на регионите „Нов план за действие относно кръговата икономика. За по-чиста и по-конкурентоспособна Европа“ (COM/2020/98 final).
      
      
         
            ПРИЛОЖЕНИЕ
            
               Критерии за присъждане на екомаркировката на ЕС на електронни екрани
            
            РАМКОВИ РАЗПОРЕДБИ
            
               Цели на критериите
            
            Чрез критериите за екомаркировка на ЕС се цели да се отличат най-добрите електронни екрани на пазара по отношение на екологичните показатели. Във фокуса на тези критерии са основните въздействия върху околната среда, свързани с жизнения цикъл на тези изделия, и насърчаването на аспектите на кръговата икономика.
            По-специално целта е чрез критериите да се насърчават изделия, които са енергийноефективни, пригодни за ремонт и лесно разглобяеми (за да се улесни оползотворяването на ресурси чрез рециклиране в края на експлоатационния им срок), които съдържат поне определено минимално количество рециклирани материали и могат да съдържат само ограничено количество опасни вещества.
            За тази цел с критериите:
            
                        —
                     
                     
                        се определят изисквания за консумацията на енергия, които се удовлетворяват от най-добрите налични класове на енергийна ефективност, както и пределни стойности за максималната консумацията на енергия в режим „включен“;
                     
                  
                        —
                     
                     
                        се определят изисквания за управление на консумацията на електроенергия;
                     
                  
                        —
                     
                     
                        се разпознават и насърчават изделията с ограничено използване на опасни вещества;
                     
                  
                        —
                     
                     
                        се определят изисквания за гарантиране на минимално съдържание на пластмасови материали, които се рециклират след потреблението;
                     
                  
                        —
                     
                     
                        се определят изисквания за осигуряване на ремонтопригодността чрез подходящо проектиране на изделието и наличие на ръководство за ремонт, информация за ремонта и резервни части;
                     
                  
                        —
                     
                     
                        се определят изисквания за осигуряване на подходящо управление в края на експлоатационния срок, искане и предоставяне на информация за подобряване на годността за рециклиране, ограничаване на подбора на материалите и насърчаване на конструкция, която улеснява разглобяването;
                     
                  
                        —
                     
                     
                        се определят изисквания за корпоративната социална отговорност, насочени към решаване на проблемите с условията на труд при производството и набавянето на калай, тантал, волфрам и злато в засегнати от конфликти и високорискови райони.
                     
                  Предвид значението, което имат правилното използване и отстраняване като отпадък на електронните екрани за тяхното въздействие върху околната среда в рамките на целия им жизнен цикъл, се определят изисквания относно инструкциите за ползватели и информацията за потребители.
            Критериите за присъждане на екомаркировката на ЕС на електронни екрани са следните:
            
                        1.
                     
                     
                        Консумация на енергия
                     
                  
                        1.1
                     
                     
                        Икономия на енергия
                     
                  
                        1.2
                     
                     
                        Управление на консумацията на електроенергия
                     
                  
                        2.
                     
                     
                        Ограничени вещества
                     
                  
                        2.1
                     
                     
                        Изключени или ограничени вещества
                     
                  
                        2.2
                     
                     
                        Дейности за намаляване на емисиите на флуорсъдържащи парникови газове от веригата на доставки
                     
                  
                        3.
                     
                     
                        Ремонтопригодност и търговска гаранция
                     
                  
                        4.
                     
                     
                        Управление в края на експлоатационния срок
                     
                  
                        4.1
                     
                     
                        Подбор на материали и информация за подобряване на възможностите за рециклиране
                     
                  
                        4.2
                     
                     
                        Конструкция, позволяваща разглобяване и рециклиране
                     
                  
                        5.
                     
                     
                        Корпоративна социална отговорност
                     
                  
                        5.1
                     
                     
                        Условия на труд по време на производството
                     
                  
                        5.2
                     
                     
                        Снабдяване с „безконфликтни минерални суровини“
                     
                  
                        6.
                     
                     
                        Критерии за информация
                     
                  
                        6.1
                     
                     
                        Информация за потребителя
                     
                  
                        6.2
                     
                     
                        Информация, изобразявана върху знака за екомаркировка
                     
                  
               Оценка и проверка:
               В рамките на всеки критерий са посочени съответните специални изисквания за оценка и проверка.
            
            
               Когато от заявителя се изисква да представи декларации, документация, анализи, протоколи от изпитвания или други доказателства, удостоверяващи съответствието с критериите, тези документи могат да произхождат от заявителя и/или от неговия доставчик или доставчици, и/или от техните доставчици и т.н., според случая.
            
            
               Компетентните органи отдават предпочитание на свидетелствата, които са издадени от органи, акредитирани съгласно съответния хармонизиран стандарт за лабораториите за изпитване и калибриране, както и на проверките от органи, които са акредитирани съгласно съответния хармонизиран стандарт за органи, сертифициращи изделия, процеси и услуги.
            
            
               Когато е целесъобразно, могат да се използват методи на изпитване, различни от посочените за даден критерий, в случай че компетентният орган, разглеждащ заявлението, ги приеме за еквивалентни.
            
            
               Когато е целесъобразно, компетентните органи могат да изискват придружаваща документация и да извършват независими проверки или инспекции на място, за да проверят спазването на тези критерии.
            
            
               Промени на доставчиците и на производствените обекти, свързани с изделия, на които е присъдена екомаркировка на ЕС, се съобщават на компетентните органи заедно с придружаваща информация, която позволява проверка на трайното съответствие с критериите.
            
            
               Като предварително условие електронният екран трябва да отговаря на всички приложими законови изисквания на държавата или държавите, на чийто пазар се предлага. Заявителят трябва да декларира, че изделието удовлетворява това изискване.
            
            Прилагат се следните определения:
            
                        1)
                     
                     
                        „автоматично регулиране на яркостта (ABC)“ означава автоматичен механизъм, който, когато е активиран, управлява яркостта на електронния екран в зависимост от нивото на околната светлина, падаща върху предната страна на екрана;
                     
                  
                        2)
                     
                     
                        „по подразбиране“ по отношение на конкретна настройка, означава стойността на конкретна характеристика, както е зададена фабрично и е на разположение, когато клиентът използва изделието за първи път или след като е била задействана функцията „възстановяване на фабричните настройки“, когато изделието позволява това;
                     
                  
                        3)
                     
                     
                        „етап на разглобяване“ означава операция, която завършва с отстраняване на част или с промяна на инструмент;
                     
                  
                        4)
                     
                     
                        „бързо стартиране“ означава усъвършенствана функция за повторно активиране, способна да извърши прехода към режим „включен“ по-бързо, отколкото нормалната функция за повторно активиране;
                     
                  
                        5)
                     
                     
                        „голям динамичен обхват (HDR)“ означава метод за увеличаване на контраста на изображението на електронен екран чрез използване на метаданни, генерирани при създаването на видеоматериала, които се обработват от схемите за управление на екрана с цел да се постигнат контраст и цветопредаване, които се възприемат от човешкото око като по-реалистични от постиганите при екрани, които не притежават възможности за HDR;
                     
                  
                        6)
                     
                     
                        „LCD“ означава течнокристален дисплей;
                     
                  
                        7)
                     
                     
                        „яркост“ означава фотометричната мярка за светлинен интензитет на единица площ за светлина, разпространяваща се в определена посока, и се изразява в кандели на квадратен метър (cd/m2). Терминът „яркост“ често се използва и за обозначаване на субективното усещане за яркост на екрана;
                     
                  
                        8)
                     
                     
                        „нормална конфигурация“ или „домашна конфигурация“, „стандартен режим“ или, за телевизори, „домашен режим“ означава настройка на екрана, която се препоръчва от производителя на крайния ползвател от първоначалното меню за настройка, или фабричната настройка, при която електронният екран работи, когато се използва по предназначение. Тази конфигурация трябва да осигурява оптимално качество за крайния ползвател в типична домашна или служебна среда. Нормалната конфигурация е състоянието, в което се измерват обявените стойности за режим „изключен“, режим „в готовност“, мрежови режим „в готовност“ и режим „включен“;
                     
                  
                        9)
                     
                     
                        „режим „включен“ или „активен режим“ означава състояние, в което електронният екран е свързан с източник на захранване, активиран е и предоставя една или повече от своите функции за визуализиране;
                     
                  
                        10)
                     
                     
                        „фирмени инструменти“ са инструменти, които не могат да бъдат закупени от масовия потребител или за които действащите патенти не могат да бъдат лицензирани при справедливи, разумни и недискриминационни условия;
                     
                  
                        11)
                     
                     
                        „годност за рециклиране“ означава годността на дадено изделие да бъде рециклирано в края на неговия експлоатационен срок въз основа на текущите практики;
                     
                  
                        12)
                     
                     
                        „резервни части“ са всички компоненти или монтажни възли, които потенциално могат да се повредят и/или за които се очаква да имат нужда от подмяна в рамките на експлоатационния срок на изделието. Други части, чийто експлоатационен срок надвишава обичайния за изделието, не са резервни части;
                     
                  
                        13)
                     
                     
                        „UHD“ означава електронен екран, който е в състояние да приема сигнал със свръхвисока разделителна способност, съгласно определението в Препоръка (ITU-R) BT.2020 на Международния съюз по далекосъобщения, и да го изобразява на екрана при разделителни способности 3840 × 2160 (UHD-4K) и 7680 × 4320 (UHD-8K).
                     
                  
               КРИТЕРИИ ЗА ЕКОМАРКИРОВКА НА ЕС
            
            
               Критерий 1 — Консумация на енергия
            
            1.1   Икономия на енергия
            
            
                        а)
                     
                     
                        Електронните екрани трябва да отговарят на спецификациите на индекса за енергийна ефективност, посочени в приложение II към Делегиран регламент (ЕС) 2019/2013, за определените по-долу класове на енергийна ефективност или за класове с по-висока енергийна ефективност.
                        До 31 март 2021 г.:
                        
                                    i)
                                 
                                 
                                    клас на енергийна ефективност E (F за разделителна способност UHD и по-висока) за телевизори;
                                 
                              
                                    ii)
                                 
                                 
                                    клас на енергийна ефективност D (F за разделителна способност UHD и по-висока) за монитори;
                                 
                              
                                    iii)
                                 
                                 
                                    клас на енергийна ефективност F за цифрови информационни табла.
                                 
                              След 31 март 2021 г.:
                        Един от 2-та най-високи енергийни класа, в които има регистрирани модели (1) в продуктовата база данни (2) по член 12 от Регламент (ЕС) 2017/1369 (3), за специфична разделителна способност и тип екран (телевизори, монитори или информационни табла) към датата на подаване на заявлението за екомаркировка на ЕС.
                        
                                    
                                       Забележка
                                    
                                 
                                 
                                    :
                                 
                                 
                                    След като получи лиценза, кандидатът доказва съответствие с един от 2-та най-високи енергийни класа, в които има регистрирани модели (1), най-малко на всеки 2 години през целия период на валидност на този лиценз.
                                 
                              
                  
                        б)
                     
                     
                        Максималната консумирана мощност в режим „включен“ в нормална конфигурация трябва да бъде ≤ 64 W (125W за цифрови информационни табла, за разделителна способност UHD и по-висока).
                     
                  
               Оценка и проверка
               : За изискване а) заявителят представя протокол от изпитване за електронния екран, проведено в съответствие с методите за измерване, посочени в приложение IV към Делегиран регламент (ЕС) 2019/2013. Освен това се предоставят доказателства за най-високите класове в базата данни EPREL (в които са налични модели с разделителната способност и типа на модела екран, за който се издава лицензът) към датата на подаване на заявлението и най-малко на всеки 2 години през целия период на валидност на този лиценз. За изискване б) заявителят представя протокол от изпитване за електронния екран, проведено в съответствие с методите и условията за измерване, посочени в точки 1 и 2 от приложение III към Регламент (ЕС) 2019/2021.
            
            
                        
                           Забележка
                        
                     
                     
                        :
                     
                     
                        За екрани, разполагащи с функция HDR, измерването на консумацията на мощност в режим „включен“ за удовлетворяване на изискванията по букви а) и б) се извършва в нормална конфигурация в стандартен динамичен обхват (SDR).
                     
                  1.2   Управление на консумацията на енергия
            
            
                        а)
                     
                     
                        Ръчно регулиране на яркостта: електронният екран трябва да позволява на ползвателя да настройва ръчно интензитета на подсвета.
                     
                  
                        б)
                     
                     
                        Автоматично регулиране на яркостта (ABC): електронните екрани с автоматично регулиране на яркостта (ABC) трябва да отговарят на изискванията за 10 % намаление на Pmeasured, описани в приложение II към Регламент (ЕС) 2019/2021 (раздел Б, точка 1).
                     
                  
                        в)
                     
                     
                        Функция „бързо стартиране“: след като се активира функцията „бързо стартиране“ (ако уредът разполага с такава), уредът автоматично трябва да се връща в режим „в готовност“ или „изключен“ като настройка по подразбиране най-късно 2 часа след последното действие на ползвателя.
                     
                  
               Оценка и проверка
               : Заявителят представя декларация, удостоверяваща, че уредът е бил доставен с посочените по-горе настройки за управление на консумацията на енергия.
            
            
               За изискване б) заявителят представя протокол от изпитване за електронния екран, доказващ, че са изпълнени условията. Съответните измервания трябва да са извършени в съответствие с приложение III към Регламент (ЕС) 2019/2021.
            
            
               За изискване в) заявителят представя съответните страници от документацията на изделието.
            
            
               Критерий 2 — Ограничени вещества
            
            2.1   Изключени или ограничени вещества
            
            Наличието в изделието или в определени негови монтажни възли и компоненти на вещества, които са идентифицирани в съответствие с член 59 от Регламент (ЕО) № 1907/2006 на Европейския парламент и на Съвета (4), или на вещества и смеси, които отговарят на критериите за класифициране съгласно Регламент (ЕО) № 1272/2008 на Европейския парламент и на Съвета (5) в класовете и категориите на опасност и съответните кодове на предупреждения за опасност, изброени в таблица 1, се ограничава в съответствие с подкритерий 2.1, букви а) и в). За целите на настоящия критерий веществата от списъка, съдържащ кандидатите за вещества, пораждащи сериозно безпокойство (ВПСБ), и класовете и категориите на опасност и съответните кодове на предупреждения за опасност са групирани в таблица 1. Подкритерий 2.1 б) ограничава наличието на определени вещества.
            
               Таблица 1
            
            
               Групиране на ВПСБ от списъка с вещества кандидати и класовете и категориите на опасност и съответните кодове на предупреждения за опасност
            
            
                        
                           Опасности от група 1
                        
                     
                  
                        
                                    —
                                 
                                 
                                    Вещества, включени в списъка с кандидати за вещества, пораждащи сериозно безпокойство (ВПСБ)
                                 
                              
                                    —
                                 
                                 
                                    Канцерогенни, мутагенни и/или токсични за репродукцията вещества (CMR) от категория 1А или 1B: H340, H350, H350i, H360, H360F, H360D, H360FD, H360Fd, H360Df
                                 
                              
                  
                        
                           Опасности от група 2
                        
                     
                  
                        
                                    —
                                 
                                 
                                    CMR от категория 2: H341, H351, H361f, H361d, H361fd, H362
                                 
                              
                                    —
                                 
                                 
                                    Вещества, токсични за водните организми, от категория 1: H400, H410
                                 
                              
                                    —
                                 
                                 
                                    Вещества с остра токсичност от категории 1 и 2: H300, H310, H330
                                 
                              
                                    —
                                 
                                 
                                    Вещества, токсични при вдишване, от категория 1: H304
                                 
                              
                                    —
                                 
                                 
                                    Вещества със специфична токсичност за определени органи (СТОО) от категория 1: H370, H372
                                 
                              
                  
                        
                           Опасности от група 3
                        
                     
                  
                        
                                    —
                                 
                                 
                                    Вещества, токсични за водните организми, от категории 2, 3 и 4: H411, H412, H413
                                 
                              
                                    —
                                 
                                 
                                    Вещества с остра токсичност от категория 3: H301, H311, H331, EUH070
                                 
                              
                                    —
                                 
                                 
                                    СТОО от категория 2: H371, H373
                                 
                              
                  2.1   a) Ограничения за веществата, пораждащи сериозно безпокойство (ВПСБ)
            
            Вещества, които отговарят на критериите, посочени в член 57 от Регламент (ЕО) № 1907/2006, и които са идентифицирани в съответствие с процедурата, описана в член 59 от същия регламент, и са включени в списъка с кандидати за вещества, пораждащи сериозно безпокойство, не се добавят целенасочено към изделието в концентрации, надвишаващи 0,10 % тегловно. Същото ограничение се прилага за монтажните възли, които представляват част от изделието, изброени в таблица 2. Не се предоставя дерогация от това изискване.
            
               Таблица 2
            
            
               Монтажни възли и компоненти, за които се прилага критерий 2.1 а)
            
            
                        
                           Печатни платки (печатни платки с електрически връзки, наситени основни платки, платки за токозахранващи блокове и модули) > 10 cm2
                        
                     
                  
                        
                           Електрически връзки/кабели (групирани)
                     
                  
                        
                           Външни кабели (силови кабели (шнурове за променлив и постоянен ток), кабели за модеми и за локални мрежи за данни (ако е приложимо), кабели за HDMI и RCA (нискочестотен коаксиален кабел))
                     
                  
                        
                           Външна кутия (заден капак, преден капак (фасонен цокъл около екрана) и поставки)
                     
                  
                        
                           Външна кутия на дистанционното управление
                        
                     
                  
                        
                           Светодиодни модули за подсвет (светодиодни матрици)
                     
                  Когато съобщават това изискване на доставчиците на изброените монтажни възли и компоненти, заявителите могат да извършат предварителна проверка на списъка на веществата кандидати по REACH с помощта на списъка на веществата за деклариране (6) съгласно стандарта IEC 62474. Проверката се извършва въз основа на определяне на потенциалното наличие на вещества в изделието.
            
               Оценка и проверка:
               Заявителят изготвя декларации, че изделието и монтажните възли не съдържат ВПСБ в концентрации, по-високи или равни на посочените в таблица 2 пределно допустими стойности. Декларациите са съобразени с последната версия на списъка на веществата кандидати, публикувана от ECHA (7)
               , към датата на подаване на заявлението за екомаркировка на ЕС. Когато декларациите са изготвени въз основа на предварителна проверка на списъка на веществата кандидати с използване на IEC 62474, провереният списък, който се предоставя на доставчиците на монтажни възли, също се осигурява от заявителя. Използваната версия на списъка на веществата за деклариране съгласно стандарта IEC 62474 трябва да отразява най-новата версия на списъка на веществата кандидати.
            
            
               Декларациите могат също така да се предоставят непосредствено на компетентните органи от всеки доставчик във веригата на доставки на заявителя.
            
            2.1   б) Ограничения за наличието на конкретни вещества
            
            Посочените в таблица 3 опасни вещества не трябва да се добавят преднамерено или да се образуват в посочените монтажни възли и компоненти в концентрации, по-големи или равни на посочените пределни стойности.
            
               Таблица 3
            
            
               Ограничения за веществата, които се прилагат за монтажни възли и компоненти
            
            
                        Група вещества
                     
                     
                        
                           Обхват на ограничението (вещества и монтажни възли/компоненти)
                     
                     
                        Пределно допустима концентрация (когато е приложимо)
                     
                  
                        
                                    i)
                                 
                                 
                                    Метален припой и контакти
                                 
                              
                     
                        Освобождаване 8б в съответствие с Директива 2011/65/ЕС на Европейския парламент и на Съвета  (8), свързано с използването на кадмий в електрически контакти, не е разрешено.
                     
                     
                        0,01 % тегловно Метод за изпитване: IEC 62321-5
                     
                  
                        
                                    ii)
                                 
                                 
                                    Стабилизатори, оцветители и замърсители на полимери
                                 
                              
                     
                        Следните опасни органокалаени стабилизиращи съединения, класифицирани като опасност от групи 1 и 2, не трябва да са налице във външни кабели:
                        
                                     
                                 
                                 
                                    Дибутилкалаен оксид
                                 
                              
                                     
                                 
                                 
                                    Дибутилкалаен диацетат
                                 
                              
                                     
                                 
                                 
                                    Дибутилкалаен дилаурат
                                 
                              
                                     
                                 
                                 
                                    Дибутилкалаен малеат
                                 
                              
                                     
                                 
                                 
                                    Диоктилкалаен оксид
                                 
                              
                                     
                                 
                                 
                                    Диоктилкалаен дилаурат
                                 
                              
                     
                        не е посочено
                     
                  
                        
                           Външната кутия на екрана не трябва да съдържа следните оцветители:
                        Азобагрила, които могат да се разпадат до канцерогенни ариламини, изброени в допълнение 8 към Регламент (ЕО) № 1907/2006, и/или багрилни съединения, включени в списъка на вещества за деклариране съгласно стандарт IEC 62474.
                     
                     
                        не е посочено
                     
                  
                        Полицикличните ароматни въглеводороди (ПАВ), класифицирани като опасности от групи 1 и 2, не трябва да са налични в концентрации, по-високи или равни на пределните стойности за индивидуалната и сумарната концентрация, във външните повърхности от пластмаса или синтетичен каучук на:
                        
                           Външни кабели
                        
                        
                           Външна кутия на дистанционното управление
                        
                        
                           Каучукови части на дистанционното управление
                        
                        Наличието и концентрацията на следните ПАВ се проверяват:
                        
                           PAH, ограничени съгласно Регламент (ЕО) № 1907/2006:
                        
                        
                                     
                                 
                                 
                                    бензо[a]пирен
                                 
                              
                                     
                                 
                                 
                                    бензо[e]пирен
                                 
                              
                                     
                                 
                                 
                                    бензо[а]антрацен
                                 
                              
                                     
                                 
                                 
                                    хризен
                                 
                              
                                     
                                 
                                 
                                    бензо[b]флуорантен
                                 
                              
                                     
                                 
                                 
                                    бензо[j]флуорантен
                                 
                              
                                     
                                 
                                 
                                    бензо[k]флуорантен
                                 
                              
                                     
                                 
                                 
                                    дибензо[a,h]антрацен
                                 
                              Допълнителни ПАВ, които са предмет на ограничения:
                        
                                     
                                 
                                 
                                    аценафтен
                                 
                              
                                     
                                 
                                 
                                    аценафтилен
                                 
                              
                                     
                                 
                                 
                                    антрацен
                                 
                              
                                     
                                 
                                 
                                    бензо[ghi]перилен
                                 
                              
                                     
                                 
                                 
                                    флуорантен
                                 
                              
                                     
                                 
                                 
                                    флуорен
                                 
                              
                                     
                                 
                                 
                                    индено[1,2,3-cd]пирен
                                 
                              
                                     
                                 
                                 
                                    нафтален
                                 
                              
                                     
                                 
                                 
                                    фенантрен
                                 
                              
                                     
                                 
                                 
                                    пирен
                                 
                              
                     
                        Пределната стойност за концентрацията на отделните ПАВ, които са ограничени съгласно Регламент (ЕО) № 1907/2006, е 1 mg/kg.
                        Пределната стойност за сумарната концентрация на 18-те изброени ПАВ, не надвишава 10 mg/kg
                        
                           Метод на изпитване: AfPS GS 2014:01 PAK.
                     
                  
                        
                                    iii)
                                 
                                 
                                    Биоцидни продукти
                                 
                              
                     
                        Биоцидни продукти, които са предназначени да осигуряват антибактериални свойства, не се включват във външна кутия и в каучукови части на дистанционни управления.
                     
                     
                        не е посочено
                     
                  
                        
                                    iv)
                                 
                                 
                                    Живак в подсвета
                                 
                              
                     
                        Освобождаване 3 в съответствие с Директива 2011/65/ЕС, свързано с използването на живак в луминесцентни лампи със студен катод и луминесцентни лампи с външен електрод (CCFL и EEFL), не се разрешава.
                     
                     
                        не е посочено
                     
                  
                        
                                    v)
                                 
                                 
                                    Агенти за очистка на стъкло
                                 
                              
                     
                        Не се допуска използване на арсен и негови съединения в производството на стъкло за елементите на течнокристални дисплеи и стъкло за повърхността на екрани.
                     
                     
                        0,0050 % тегловни
                     
                  
                        
                                    vi)
                                 
                                 
                                    Пластмаси на хлорна основа
                                 
                              
                     
                        В пластмасови части с маса над 25 g не трябва да има хлорсъдържащи полимери.
                        Забележка: По отношение на това конкретно подизискване пластмасовата обвивка на кабелите не се счита за „част от пластмаса“.
                     
                     
                        не е посочено
                     
                  
                        
                                    vii)
                                 
                                 
                                    Фталати
                                 
                              
                     
                        Диизононилов фталат (DINP) и диизодецилов фталат (DIDP) не се използват във външни захранващи кабели.
                     
                     
                        не е посочено
                     
                  
               Оценка и проверка:
               Заявителят представя декларации за съответствие и протоколи от изпитвания съгласно изискванията в таблица 3. Когато се изискват протоколи от изпитвания, те трябва да са валидни в момента на подаване на заявлението за съответния производствен модел и за всички съответни доставчици. Когато монтажни възли или компоненти с еднакви технически спецификации, се произвеждат от няколко различни доставчици, изпитванията трябва да бъдат извършени върху части, взети от всеки един от доставчиците, когато това е приложимо. Декларациите / протоколите от изпитванията могат също така да се предоставят непосредствено на компетентните органи от всеки доставчик във веригата на доставки на заявителя.
            
            2.1   в) Ограничения за веществата, класифицирани съгласно Регламент (ЕО) № 1272/2008
            
            В съответствие с Регламент (ЕО) № 1272/2008, забавители на горенето и пластификатори, които се причисляват към някои от посочените в таблица 1 класове и категории на опасност и съответни кодове на предупреждения за опасност, не се добавят целенасочено към монтажни възли и компоненти, определени в таблица 4, в концентрации, по-големи или равни на допустимата пределна стойност от 0,10 % тегловни.
            
               Таблица 4
            
            
               Монтажни възли и компоненти, за които се прилага критерий 2.1 в)
            
            
                        Части, съдържащи забавители на горенето
                     
                  
                        
                                    —
                                 
                                 
                                    Печатни платки
                                 
                              
                                    —
                                 
                                 
                                    Външни кабели
                                 
                              
                                    —
                                 
                                 
                                    Външна кутия на екрана
                                 
                              
                  
                        Части, съдържащи пластификатори
                     
                  
                        
                                    —
                                 
                                 
                                    Външни кабели
                                 
                              
                                    —
                                 
                                 
                                    Вътрешни електрически връзки
                                 
                              
                                    —
                                 
                                 
                                    Външна кутия на екрана
                                 
                              
                  
               Дерогации за използването на опасни вещества като забавители на горенето и пластификатори
            
            Използването на забавители на горенето и пластификатори, които отговарят на критериите за класифициране в някои от посочените в таблица 1 класове и категории на опасност и съответни кодове на предупреждения за опасност, подлежи на дерогация от изискванията по критерий 2.1 в), при условие че те отговарят на условията, посочени в таблица 5.
            
               Таблица 5.
            
            
               Дерогации от ограниченията за вещества, класифицирани съгласно Регламент (ЕО) № 1272/2008, и условия на прилагане
            
            
                        Тип вещество/смес
                     
                     
                        Приложимост
                     
                     
                        Клас, категория и код на опасност, за които се предоставя дерогация, и условия за дерогацията
                     
                  
                        Забавители на горенето
                     
                     
                        Печатни платки
                     
                     
                        Предоставя се дерогация за използването на забавители на горенето, класифицирани като опасности от група 3, и тетрабромобисфенол A (TBBPA), класифициран в група 2.
                     
                  
                        Външни кабели
                     
                     
                        Предоставя се дерогация за използването на забавител на горенето и неговия синергист, класифицирани като опасности от група 3, и на антимонов триоксид (Sb2O3), класифициран като опасност от група 2.
                     
                  
                        Външна кутия на екрана
                     
                     
                        Предоставя се дерогация за използването на забавители на горенето и техните синергисти, класифицирани като опасности от групи 2 и 3.
                     
                  
                        Пластификатори
                     
                     
                        Външни кабели, вътрешни електрически връзки и външна кутия на екрана
                     
                     
                        Предоставя се дерогация за използването на забавители на горенето, класифицирани като опасности от група 3.
                     
                  
               Оценка и проверка:
               Заявителят представя декларация за съответствие с критерий 2.1 в). Декларацията трябва да бъде придружена от списъка на забавителите на горенето, пластификаторите и металните добавки и покрития, използвани в монтажните възли и компонентите, изброени в таблица 4, и съответни информационни листове за безопасност (ИЛБ), доказващи тяхното класифициране или некласифициране като опасност.
            
            
               За вещества и смеси, за които е получена дерогация и които са включени в таблица 5, заявителят представя доказателство, че са изпълнени всички условия за дерогацията. Когато се изискват протоколи от изпитвания, те трябва да бъдат валидни в момента на подаване на заявлението за производствен модел.
            
            
               Декларациите / протоколите от изпитванията могат също така да се предоставят непосредствено на компетентните органи от всеки доставчик във веригата на доставки на заявителя.
            
            2.2   Дейности за намаляване на емисиите на флуорсъдържащи парникови газове (ПГ) във веригата на доставки
            
            Заявителят събира от своите доставчици на течнокристални дисплеи следната информация, чрез която те доказват предприетите от тях действия за намаляване на емисиите на ПГ в производствения процес, включително и работните показатели на инсталираните системи за намаляване на емисиите:
            
                        а)
                     
                     
                        използвани флуорсъдържащи ПГ и такива, чието използване се намалява;
                     
                  
                        б)
                     
                     
                        годишен интензитет на емисиите на флуорсъдържащи ПГ (в kg CO2 еквивалент/m2 от произведените плоски екрани (стъкло на матрицата) в производствените обекти за последната година;
                     
                  
                        в)
                     
                     
                        ефективност на унищожаване или отстраняване (DRE), присъща на инсталираните системи за намаляване на емисиите, за всеки използван флуорсъдържащ ПГ.
                     
                  
               Оценка и проверка:
               Заявителят предоставя на компетентния орган придружаващата документация, съдържаща горепосочената информация, събрана от неговите доставчици. Документацията може също така да се предоставя непосредствено на компетентните органи от всеки доставчик във веригата на доставки на заявителя.
            
               Критерий 3 — Ремонтопригодност и търговска гаранция
            
            
                        а)
                     
                     
                        Конструкция, позволяваща ремонт:
                        
                                    i)
                                 
                                 
                                    Гарантира се, че следните резервни части на електронните екрани са достъпни с помощта на налични в търговската мрежа инструменти (т.е. всички инструменти, с изключение на фирмените инструменти, напр. отвертка, шпатула, клещи или щипци) и могат да бъдат подменени:
                                    
                                                —
                                             
                                             
                                                екранен модул и модул за светодиоден подсвет,
                                             
                                          
                                                —
                                             
                                             
                                                стойки,
                                             
                                          
                                                —
                                             
                                             
                                                платки за захранване и управление;
                                             
                                          
                              
                                    ii)
                                 
                                 
                                    За закрепване на задния капак на електронния екран не се използват лепила, за чието отстраняване са необходими топлина или химикали;
                                 
                              
                                    iii)
                                 
                                 
                                    В частите на корпуса не се вграждат електронни възли, които не могат да бъдат отстранени с помощта на инструменти, налични в търговската мрежа.
                                 
                              
                  
                        б)
                     
                     
                        Ръководство за ремонт: заявителят предоставя публично и без допълнителни разходи ясни инструкции за разглобяване и ремонт (напр. на хартиен или електронен носител, чрез видеоматериал), даващи възможност за неразрушително разглобяване на изделията с цел подмяна на основни компоненти или части при надграждане или ремонт.
                     
                  
                        в)
                     
                     
                        Ремонтни услуги/информация: в инструкциите за ползвателя или на интернет страницата на производителя следва да е предоставена информация, осведомяваща ползвателя къде може да получи професионални услуги за ремонт и обслужване на електронния екран, включително данни за връзка, ако е уместно, и препоръчаната от производителя цена на резервните части. През гаранционния период, посочен в буква д), това може да бъде ограничено до лицензираните от заявителя доставчици на услуги.
                     
                  
                        г)
                     
                     
                        Наличие на резервни части: заявителят гарантира, че оригинални или обратно съвместими резервни части (посочените в буква а), подточка i) и включените в приложение II (раздел Г „Изисквания за ефективно използване на материалите“, точка 5, буква А) „Наличие на резервни части“) към Регламент (ЕС) 2019/2021) са налични и публично достъпни в продължение на най-малко 8 години след края на производството на модела.
                     
                  
                        д)
                     
                     
                        Търговска гаранция: без да се засягат правните задължения на продавача съгласно националното право по отношение на правните и търговските гаранции, заявителят предоставя без допълнителни разходи най-малко 3-годишна търговска гаранция, по време на която гарантира, че стоките са в съответствие с договора за продажба. Гаранцията включва споразумение за услуги с вземане и връщане на изделието, в случаи когато не е възможно извършването на ремонта на място.
                     
                  
                        е)
                     
                     
                        Информацията за ремонта, резервните части и търговската гаранция се предоставя при поискване в достъпни формати за лица с увреждания, в съответствие с изискванията за достъпност в Директива (ЕС) 2019/882.
                     
                  
               Оценка и проверка: Заявителят декларира съответствието на изделието с тези изисквания пред компетентния орган. В допълнение, заявителят предоставя:
            
            
                        а)
                     
                     
                        
                           аксонометрично изображение в разглобен вид, показващо как са сглобени в изделието частите, шасито и електрическите/електронните възли;
                        
                     
                  
                        б)
                     
                     
                        
                           копие от търговската гаранция;
                        
                     
                  
                        в)
                     
                     
                        
                           копие от ръководството за ремонт;
                        
                     
                  
                        г)
                     
                     
                        
                           копие от инструкциите за ползвателя;
                        
                     
                  
                        д)
                     
                     
                        
                           публичен списък на упълномощените търговци на резервни части.
                        
                     
                  
               Критерий 4 — Управление в края на експлоатационния срок
            
            4.1   Подбор на материали и информация за подобряване на годността за рециклиране
            
            
                        а)
                     
                     
                        
                           Годност на пластмасите за рециклиране:
                        
                        
                                    i)
                                 
                                 
                                    Частите с тегло над 25 грама се изработват от един-единствен полимер, или от полимерна смес или сплав, които могат да бъдат рециклирани.
                                 
                              
                                    ii)
                                 
                                 
                                    Наличието на бои и покрития не трябва да има значително въздействие върху устойчивостта на пластмасата, получена чрез рециклиране на тези компоненти, когато това се изпитва съгласно ISO 180 [1] или еквивалентен стандарт.
                                 
                              
                                    iii)
                                 
                                 
                                    Пластмасовите кутии не трябва да съдържат формовани със заливане или залепени метални елементи, освен ако тези елементи могат да бъдат отстранени с помощта на инструменти, налични в търговската мрежа.
                                 
                              
                                    iv)
                                 
                                 
                                    Корпусите, кутиите и лицевите цокли за екрана, съдържащи забавители на горенето, трябва да са годни за рециклиране.
                                    
                                                
                                                   Забележка [1]
                                                
                                             
                                             
                                                :
                                             
                                             
                                                За целите на този критерий „значително въздействие“ се определя като влошаване с повече от 25 % на резултата от изпитването на удар по Izod на рециклирана смола, измерен съгласно ISO 180.
                                             
                                          
                              
                  
                        б)
                     
                     
                        
                           Информация за улесняване на рециклирането:
                        
                        
                                    1.
                                 
                                 
                                    Пластмасовите части с маса над 25 грама се маркират в съответствие с ISO 11469 и ISO 1043, раздели 1 и 4. При пластмасови части с маса над 100 грама маркировките трябва да са достатъчно големи и да са разположени на видно място, за да бъдат лесно разпознавани.
                                    За това изискване се прилагат изключенията, посочени в приложение II към Регламент (ЕС) 2019/2021 на Комисията (раздел Г, точка 2).
                                 
                              
                                    2.
                                 
                                 
                                    Заявителят предоставя посредством интернет страница безплатна информация за професионалните оператори в сектора на отпадъците, която е от значение за разглобяването и оползотворяването. Тя следва да включва най-малко: а) схема на изделието, показваща местоположението на пластмасовите компоненти, съдържащи забавители на горенето; б) местоположението на компонентите, съдържащи токсични или токсични за околната среда вещества.
                                 
                              
                  
                        в)
                     
                     
                        
                           Съдържание на рециклирани материали:
                        
                        Средно поне 10 % от пластмасата, съдържаща се в изделието, трябва да е рециклирана след употреба пластмаса, освен при печатните платки с електрически връзки. Когато съдържанието на рециклирани материали е над 25 %, това може да се декларира в текстовото поле, придружаващо екомаркировката (вж. критерий 6.2). Изделията с метален корпус са освободени от спазването на този подкритерий.
                     
                  
               Оценка и проверка
               : Заявителят предоставя аксонометрично изображение на електронния екран в разглобен вид на хартия или в аудио-визуален формат. В него всички пластмасови части, надвишаващи 25 грама, са обозначени със своите тегла, полимерен състав и маркировки ISO 11469 и ISO 1043. Показани са размерите и разположенията на маркировките и, когато се прилагат изключения, са предоставени техническите обосновки.
            
            
               Заявителят посочва предоставената на професионалните оператори информация, необходима за разглобяване и оползотворяване, както и интернет страницата, на която тя е публикувана.
            
            
               Заявителят доказва годността за рециклиране, като представя доказателства, че пластмасите — поотделно или в комбинация — не променят техническите свойства на получената рециклирана пластмаса така, че тя да не може да се използва повторно в електронни изделия. Те могат да включват:
            
            
                        —
                     
                     
                        
                           декларация от оператор с опит в рециклирането на пластмаси или оператор, притежаващ разрешение за третиране на отпадъци съгласно член 23 от Директива № 2008/98/ЕО на Европейския парламент и на Съвета (9);
                     
                  
                        —
                     
                     
                        
                           резултати от изпитвания, извършени от независима лаборатория или оператор с опит в рециклирането на пластмаси;
                        
                     
                  
                        —
                     
                     
                        
                           техническа документация, приложима за ЕС и проверена в рамките на партньорска или отраслова проверка.
                        
                     
                  
               Заявителят представя доказателства за проверяване и проследяване от трета страна на съдържанието на рециклирана след употреба пластмаса. В подкрепа на проверката може да се използва сертификат на рециклиращите предприятия съгласно схемата за сертифициране EuCertPlast или еквивалентен документ.
            
            4.2   Конструкция, позволяваща разглобяване и рециклиране
            
            
                        а)
                     
                     
                        При следните целеви части, в зависимост от изделието, трябва да е възможно ръчно разглобяване от едно-единствено лице (т.е. разглобяването на връзките не трябва да налага едновременно разкачване на повече от една връзка) с помощта на широко използвани инструменти, налични в търговската мрежа (т.е. клещи, отвертки, резачки и чукове, както е определено в ISO 5742, ISO 1174, ISO 15601):
                        
                                    i)
                                 
                                 
                                    печатни платки с електрически връзки > 10 cm2;
                                 
                              
                                    ii)
                                 
                                 
                                    елементи с тънкослойни транзистори (TFT) > 100 cm2 и филмови проводници;
                                 
                              
                                    iii)
                                 
                                 
                                    светловоден панел от PMMA (полиметилметакрилат).
                                 
                              
                  
                        б)
                     
                     
                        Поне един от следните компоненти по избор (ако е приложимо) трябва да може да се разглобява ръчно, като се използват общи налични в търговската мрежа инструменти:
                        
                                    i)
                                 
                                 
                                    светодиодни модули за подсвет;
                                 
                              
                                    ii)
                                 
                                 
                                    магнити на високоговорители (за екрани с размер от 25 инча или повече);
                                 
                              
                                    iii)
                                 
                                 
                                    твърди дискове (ако е приложимо, в случай на интелигентни устройства).
                                 
                              
                  
               Оценка и проверка:
               Заявителят следва да представи:
            
            
               Протокол от изпитването с подробно описание на последователността на разглобяване, включително подробно описание на конкретните стъпки, инструменти и процедури, за компонентите, изброени в буква а), и компонентите по избор, избрани в буква б).
            
            
               Критерий 5 — Корпоративна социална отговорност
            
            5.1   Условия на труд при производството
            
            Като се вземат предвид Тристранната декларация на Международната организация по труда (МОТ) за принципите относно многонационалните предприятия и социалната политика, Глобалния договор на ООН (стълб 2), Ръководните принципи на ООН за предприятията и правата на човека и Насоките на ОИСР за многонационалните предприятия, заявителят се подлага на проверка от трета страна, подкрепена от одити на място, която трябва да потвърди, че приложимите принципи, включени в основните конвенции на МОТ и допълнителните разпоредби, определени по-долу, са спазени в производствените инсталации за окончателен монтаж на изделието.
            Основни конвенции на МОТ:
            
                        а)
                     
                     
                        Детски труд:
                        
                                    i.
                                 
                                 
                                    Конвенция относно минималната възраст за приемане на работа, 1973 г. (№ 138);
                                 
                              
                                    ii.
                                 
                                 
                                    Конвенция относно най-тежките форми на детския труд, 1999 г. (№ 182);
                                 
                              
                  
                        б)
                     
                     
                        Принудителен труд и трудова повинност:
                        
                                    i.
                                 
                                 
                                    Конвенция относно принудителния труд, 1930 г. (№ 29) и Протокола от 2014 г. към Конвенцията за принудителния труд;
                                 
                              
                                    ii.
                                 
                                 
                                    Конвенция относно премахването на принудителния труд, 1957 г. (№ 105);
                                 
                              
                  
                        в)
                     
                     
                        Свобода на сдружаване и право на колективно договаряне:
                        
                                    i.
                                 
                                 
                                    Конвенция за синдикалната свобода и закрилата на правото на синдикално организиране, 1948 г. (№ 87);
                                 
                              
                                    ii.
                                 
                                 
                                    Конвенция за правото на организиране и на колективно договаряне, 1949 г. (№ 98);
                                 
                              
                  
                        г)
                     
                     
                        Дискриминация:
                        
                                    i.
                                 
                                 
                                    Конвенция за равенството в заплащането, 1951 г. (№ 100);
                                 
                              
                                    ii.
                                 
                                 
                                    Конвенция относно дискриминацията (труда и професиите), 1958 г. (№ 111).
                                 
                              
                  Допълнителни разпоредби:
            
                        а)
                     
                     
                        Работно време:
                        
                                    i.
                                 
                                 
                                    Конвенция на МОТ относно работното време (индустрия), 1919 г. (№ 1);
                                 
                              
                  
                        б)
                     
                     
                        Възнаграждение:
                        
                                    i.
                                 
                                 
                                    Конвенция на МОТ за определяне на минималните надници, 1970 г. (№ 131);
                                 
                              
                                    ii.
                                 
                                 
                                    Заплащане за достоен живот: заявителят гарантира, че заплатите (без данъци, премии, надбавки или възнаграждения за извънреден труд), изплащани за нормална работна седмица (не повече от 48 часа), са достатъчни, за обезпечаване на основните нужди (жилище, енергия, храна, облекло, здравни грижи, образование, питейна вода, грижи за децата и транспорт) на работника и на семейство от четирима души, както и да осигурят известен свободен разполагаем доход. Изпълнението следва да се одитира спрямо насоките на SA8000 (10) за възнагражденията;
                                 
                              
                  
                        в)
                     
                     
                        Здраве и безопасност:
                        
                                    i.
                                 
                                 
                                    Конвенция на МОТ относно безопасността при използването на химикали на работното място, 1990 г. (№ 170);
                                 
                              
                                    ii.
                                 
                                 
                                    Конвенция на МОТ относно безопасността на труда и здравето на работниците, 1981 г. (№ 155).
                                 
                              
                  На места, където правото на свобода на сдружаване и на колективно договаряне е ограничено със закон, предприятието не ограничава работниците при изграждането на алтернативни механизми, чрез които да изразяват своето недоволство и да защитават правата си по отношение на условията на труд и наемане, и признава законните сдружения на работниците и служителите, като може да влиза в диалог с тях по въпроси, засягащи работното място.
            Одитният процес трябва да включва консултации с външни, независими от отрасъла заинтересовани страни в районите около обектите, включително профсъюзи, общностни организации, НПО и експерти в областта на труда. Провеждат се съдържателни консултации с поне две заинтересовани страни от две различни подгрупи.
            По време на срока на валидност на екомаркировката на ЕС заявителят публикува онлайн обобщени резултати и основни констатации от одитите (включително подробна информация за а) броя и сериозността на нарушенията на всеки стандарт за трудови права и за здравословни и безопасни условия на труд; б) стратегията за решаване на проблеми — в случаите, когато това решаване включва превенция съгласно концепцията за UNGP; в) оценката на първопричините за трайни нарушения, получена въз основа на консултациите със заинтересовани страни — с кого са били проведени консултации, какви въпроси са били повдигнати, как това е повлияло на плана за коригиращи действия), с цел да представи доказателства за своите действия на заинтересованите потребители.
            
               
                  Оценка и проверка:
               Заявителят доказва съответствие с тези изисквания, като предоставя копие от най-новата версия на своя кодекс за поведение, който трябва да бъде в съответствие с посочените по-горе разпоредби, и като предоставя придружаващи одитни доклади за всяка производствена инсталация за монтаж на крайно изделие от моделите, получаващи екомаркировка, както и връзка към интернет адрес, на който могат да бъдат намерени публикуваните онлайн резултати и констатации.
            
            
               Одитите на обекта от трета страна се извършват от одитори, квалифицирани да извършват оценка на съответствието на производствените обекти със социалните стандарти или кодекси за поведение, или — в държави, в които е ратифицирана Конвенцията на МОТ относно инспекцията по труда, 1947 (№ 81) и надзорът на МОТ показва, че системата на националната инспекция по труда е ефективна и обхваща областите, упоменати по-горе (11)
               — от инспектори по труда, назначени от публичен орган.
            
            
               Приемат се валидни сертификати от организирани от трета страна схеми или инспекционни процеси, които — взети всички заедно или на групи — осигуряват одитиране на съответствието с приложимите принципи на изброените основни конвенции на МОТ и с допълнителните разпоредби относно работното време, възнаграждението, здравето и безопасността и консултациите с външни заинтересовани страни. Тези сертификати трябва да са не по-стари от 12 месеца.
            
            5.2   Снабдяване с „безконфликтни минерални суровини“
            
            Заявителят подкрепя отговорното снабдяване с калай, тантал, волфрам и техните руди, както и със злато от засегнати от конфликти и високорискови райони, като:
            
                        i)
                     
                     
                        извършва надлежна проверка в съответствие с Насоките на ОИСР за надлежна проверка за отговорни вериги на доставки на минерални суровини от засегнати от конфликти и високорискови райони, и
                     
                  
                        ii)
                     
                     
                        насърчава в засегнатите от конфликти и високорискови райони, в съответствие с насоките на ОИСР, отговорния добив и търговия с определените минерални суровини, които се използват в компонентите на изделието.
                     
                  
               Оценка и проверка: Заявителят декларира съответствието с тези изисквания и предоставя следната придружаваща информация:
            
            
                        —
                     
                     
                        
                           доклад, в който са описани дейностите му за надлежна проверка по веригата на доставки за четирите посочени минерални суровини. Приемат се също така придружаващи документи като удостоверения за съответствие, издадени от схемата на Европейския съюз;
                        
                     
                  
                        —
                     
                     
                        
                           посочване на компонентите, които съдържат определените минерални суровини, и техните доставчици, както и системата на веригата на доставки или проекта, използвани за отговорно снабдяване.
                        
                     
                  
               Критерий 6 — Критерии за информация
            
            6.1   Информация за ползвателя
            
            Изделието се продава заедно със съответната информация за ползвателя, в която се дават съвети относно правилното, съобразено с околната среда използване и отстраняване като отпадък на изделието.
            Опаковката на изделието и/или документацията, придружаваща изделието, трябва да съдържа информация за връзка (телефон и/или електронна поща) и препратка към информация онлайн за потребители, които имат въпроси или се нуждаят от специфични съвети относно употребата или отстраняването като отпадък на електронния екран.Информацията включва (когато е приложимо) най-малко:
            
                        а)
                     
                     
                        консумация на енергия: клас на енергийна ефективност съгласно Делегиран регламент (ЕС) 2019/2013. Максималната консумация на мощност във всеки работен режим. Освен това се предоставят инструкции за това как се използва режимът за икономия на енергия на устройството и информация за това, че по-високата енергийна ефективност означава по-ниска консумация на енергия и спестяване на средства чрез намаляване сметките за електроенергия;
                     
                  
                        б)
                     
                     
                        следната информация как може да се намали консумацията на енергия:
                        
                                    i)
                                 
                                 
                                    информация, че изключването на изделието от електрическата мрежа или използването на физически прекъсвач за изключване (когато такъв е монтиран) намалява консумацията на енергия (почти) до нула;
                                 
                              
                                    ii)
                                 
                                 
                                    информация, че превключването на изделието в режим на готовност намалява консумацията на енергия, но той продължава да консумира известна мощност;
                                 
                              
                                    iii)
                                 
                                 
                                    бележка, че скрийнсейвърите (компютърни монитори) могат да попречат на екрана да премине в режим на по-ниска консумация на енергия, когато не се използва. Затова изключването на скрийнсейвърите на екраните може да намали потреблението на енергия;
                                 
                              
                                    iv)
                                 
                                 
                                    бележка, че функцията „бързо стартиране“ може да доведе до увеличаване на консумацията на мощност;
                                 
                              
                                    v)
                                 
                                 
                                    бележка, че интегрираните функции, като например приемник за цифрови сигнали (например DVB-T) или устройства за записване на твърди дискове, могат да спомогнат за намаляване на консумацията на електроенергия, ако правят излишно използването на външно устройство;
                                 
                              
                  
                        в)
                     
                     
                        мрежова връзка: информация за как може да се дезактивират функциите за работа в мрежа;
                     
                  
                        г)
                     
                     
                        разположението на физическия прекъсвач за изключване;
                     
                  
                        д)
                     
                     
                        информация, че удължаването на експлоатационния срок на изделието намалява общото въздействие върху околната среда;
                     
                  
                        е)
                     
                     
                        следната информация как да се удължи експлоатационният срок на изделието:
                        
                                    i)
                                 
                                 
                                    ясни инструкции за разглобяване и извършване на ремонт, за да се позволи неразрушително разглобяване на изделията с цел за се заменят основни компоненти или части при ремонт;
                                 
                              
                                    ii)
                                 
                                 
                                    информация, осведомяваща ползвателя къде може да получи професионални услуги за ремонт и обслужване на изделието, включително данни за връзка, ако е уместно;
                                 
                              
                  
                        ж)
                     
                     
                        инструкции за правилното отстраняване като отпадък на излезли от употреба изделия в предавателни пунктове или чрез схеми за връщането им на търговеца на дребно, според случая, в съответствие с Директива 2012/19/ЕС на Европейския парламент и на Съвета;
                     
                  
                        з)
                     
                     
                        информация, че на изделието е присъдена екомаркировката на ЕС с кратко обяснение какво представлява тя и указание, че по-подробна информация за него може да бъде намерена на адрес: http://www.ecolabel.eu.
                     
                  
                        и)
                     
                     
                        Във всички печатни инструкции / ръководства за ремонт следва да се използват рециклирани материали и да не се използва хартия, избелена с хлор. С цел да се пестят ресурси, следва да се предпочитат публикации онлайн.
                     
                  
               
                  Оценка и проверка:
               Заявителите декларират съответствието на изделието с тези изисквания пред компетентния орган и му предоставят връзка към публикацията онлайн или копие от инструкциите за ползвателя / ръководството за ремонт.
            6.2   Информация, изобразявана върху знака за екомаркировка на ЕС
            
            Ако се използва незадължителният етикет с текстово поле, той трябва да съдържа три от следните текстове:
            
                        а)
                     
                     
                        висока енергийна ефективност;
                     
                  
                        б)
                     
                     
                        ограничаване на опасните вещества;
                     
                  
                        в)
                     
                     
                        проектиран за лесен ремонт и рециклиране;
                     
                  
                        г)
                     
                     
                        съдържа xy % рециклирана пластмаса (само ако съдържанието е над 25 % от общото съдържание на пластмаса).
                     
                  Заявителят трябва да следва инструкциите за правилна употреба на знака за екомаркировка на ЕС, предоставени в Указанията за използване на знака за екомаркировка на ЕС:
            http://ec.europa.eu/environment/ecolabel/documents/logo_guidelines.pdf
            
               Оценка и проверка: Заявителят представя декларация за съответствие с този критерий, придружена с изображение/художествено произведение с висока разделителна способност на опаковката на изделието, на което ясно са видни етикетът, регистрационният/лицензионният номер и, ако е приложимо, сведенията, които могат да бъдат изобразени заедно с етикета.
            
            
               (1)  Двата най-високи енергийни класа трябва да обхващат поне 25 регистрирани модела, за да бъдат взети предвид за екрани с определена разделителна способност и тип (телевизори, монитори или информационни табла). В случай че не е достигнат минимумът от 25 регистрирани модела за даден тип екрани с определена разделителна способност, за екрани с тази разделителна способност и тип са в сила най-високите 2 енергийни класа, в които има регистрирани модели (независимо от броя на тези регистрирани модели).
            
               (2)  https://ec.europa.eu/info/energy-climate-change-environment/standards-tools-and-labels/products-labelling-rules-and-requirements/energy-label-and-ecodesign/product-database_bg
            
               (3)  Регламент (ЕС) 2017/1369 на Европейския парламент и на Съвета от 4 юли 2017 г. за определяне на нормативна рамка за енергийно етикетиране и за отмяна на Директива 2010/30/ЕС (ОВ L 198, 28.7.2017 г., стр. 1).
            
               (4)  Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).
            
               (5)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).
            
               (6)  Международна електротехническа комисия (IEC), IEC 62474: Декларация на материалите за продукти от и за електротехническата промишленост, http://std.iec.ch/iec62474
            
               (7)  ECHA, Candidate List of substances of very high concern for Authorisation (Списък на кандидатите за вещества, пораждащи сериозно безпокойство, които изискват разрешение), http://www.echa.europa.eu/candidate-list-table.
            
               (8)  Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (ОВ L 174, 1.7.2011 г., стр. 88)
            
               (9)  Директива 2008/98/ЕО на Европейския парламент и на Съвета от 19 ноември 2008 г. относно отпадъците и за отмяна на определени директиви (ОВ L 312, 22.11.2008 г., стр. 3).
            
               (10)  Social Accountability International, Международен стандарт 8000 за социалната отговорност, http://www.sa-intl.org.
            
               (11)  Вж. NORMLEX на МОТ (http://www.ilo.org/dyn/normlex/en) и помощните насоки в „User Manual“.